Tuk 11
Luak Ba-bɛl in bäär
1
Ɛn wa̱nɔ nɛy diaal wi̱i̱ muɔ̱ɔ̱n la ruackɛ kɛ thok kɛl. 
2
Kä mëë ci naath ɣöth kui̱c känyä ca̱ŋ cukɛ dhɔr mi car car jek ro̱o̱l Ci-nar, cukɛ cu cieŋ thi̱n. 
3
Kä cukɛ cu ruac kamnikiɛn i̱, “Bia, ta̱thnɛ rɔ tuɔpni kä banɛ kɛ cu bul.” Kä cukɛ duëlkiɛn täth kɛ tuɔpni kɛnɛ mun in la ruɛ̈thkɛ ni duël. 
4
Ɛ jɛn, cukɛ cu wee i̱, “Bia, kuanɛ rɔ ben lät kä wec kɛnɛ luak mi bäär mi bi wi̱cdɛ cop ni puɔ̱rä. Banɛ rɔ̱ moc kɛ kɛ̈k kɛ ɣöö /canɛ bi̱lɛ riaw rɛy ɣɔaa.” 
5
Ni ɛn wa̱nɔ cu Kuoth Nhial ben piny kɛ ɣöö bɛ wec kɛnɛ luak ëë ci naath ɛ täth ben gui̱l. 
6
Kä mëë cɛ jɛ ben nɛn, cuɛ cu wee i̱, “Nɛ̈nɛ jɛ, kɛn kɛ nɛy ti do̱r kɛl, kä kɛn diaal ruackɛ kɛ thok kɛl. Kä nɛmɛ ɛ jɛn tuk lätnikiɛn tin bi tuɔɔk, kä thilɛ mi bi kɛ lɛ dhal. 
7
Kuanɛ wä, banɛ thukiɛn wä nyon a /ca rɔ̱ bi̱lɛ liŋ kamnikiɛn.” 
8
Ɛn wi̱ni cu Kuoth Nhial kɛ cu riaw kä rɛy ɣɔaa kɛɛliw, kä cukɛ la̱t wecdiɛn päl. 
9
Kɛ kui̱ ɛmɔ cua wec ɛmɔ cɔl i̱ Ba-bɛl kɛ ɣöö ɛ jɛn gua̱a̱th ëë ci Kuoth Nhial ji̱ wec muɔ̱ɔ̱n diaal thukiɛn nyon thi̱n. Kä niɛ wi̱ni cu Kuoth Nhial kɛ jak kä bikɛ däk rɛy ɣɔaa kɛɛliw.
Gaat Cɛm
(
1 Kuɛ̈n 1:24-27
)
10
Täämɛ, ti̱ti̱ kɛ gaat Cɛm. Kɛ kɔr kä mëë ci nyɔc thuuk kɛ kɔr runi da̱ŋ rɛw, guäth ëë ci Cɛm runkɛ a run ti kuɔ̱r kɛl, cuɛ Ar-pak-cad di̱eth. 
11
Kɛ kɔr däpä Ar-pak-cad cu Cɛm te te̱e̱kä kɛ run ti kur dhieec kɔ̱kiɛn, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
12
Guäth ëë ci Ar-pak-cad tekɛ run ti jiɛn diɔ̱k wi̱cdɛ dhieec cuɛ Cɛla di̱eth. 
13
Kä kɛ kɔr däpä Cɛla cu Ar-pak-cad te te̱e̱kä kɛ run ti kur ŋuaan wi̱cdɛ diɔ̱k, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
14
Mëë ci Cɛla runkɛ a run ti jiɛn diɔ̱k cuɛ E-bɛr di̱eth. 
15
Kä kɛ kɔr däpä E-bɛr cu Cɛla te te̱e̱kä kɛ run ti kur ŋuaan wi̱cdɛ diɔ̱k, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
16
Mëë ci E-bɛr runkɛ a run ti jiɛn diɔ̱k wi̱cdɛ ŋuaan cuɛ Pɛ-lɛg di̱eth. 
17
Kä kɛ kɔr däpä Pɛ-lɛg cu E-bɛr lɛni te te̱e̱kä kɛ run ti kur ŋuaan wi̱cdɛ jiɛn diɔ̱k, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
18
Mëë ci Pɛ-lɛg runkɛ a run ti jiɛn diɔ̱k cuɛ Riw di̱eth. 
19
Kä kɛ kɔr däpä Riw cu Pɛ-lɛg lɛni te te̱e̱kä kɛ run ti kur da̱ŋ rɛw wi̱cdɛ bäŋuan, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
20
Mëë ci Riw runkɛ a run ti jiɛn diɔ̱k wi̱cdɛ rɛw cuɛ Thɛ-rug di̱eth. 
21
Kä kɛ kɔr däpä Thɛ-rug cu Riw lɛni te te̱e̱kä kɛ run ti kur da̱ŋ rɛw wi̱cdɛ bärɔw, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
22
Mëë ci Thɛ-rug runkɛ a run ti jiɛn diɔ̱k cuɛ Na-ɣor di̱eth. 
23
Kä kɛ kɔr däpä Na-ɣor cu Thɛ-rug lɛni te te̱e̱kä kɛ run ti kur da̱ŋ rɛw ɛgi̱m, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
24
Mëë ci Na-ɣor runkɛ a run ti jiɛn da̱ŋ rɛw wi̱cdɛ bäŋuan cuɛ Tɛra di̱eth. 
25
Kä kɛ kɔr däpä Tɛra cu Na-ɣor lɛni te te̱e̱kä kɛ run ti kuɔ̱r kɛl wi̱cdɛ jiath kɛl wi̱cdɛ bäŋuan, kä cuɛ dhɔɔl kɛnɛ nyi̱er kɔ̱kiɛn lɛni di̱eth.
26
Mëë ci Tɛra runkɛ a run ti jiɛn bärɔw cuɛ Ab-ram di̱eth kɛnɛ Na-ɣor kɛ Ä-ran.
Gaat Tɛra
27
Täämɛ ti̱ti̱ kɛ kɛn gaat Tɛra. Tɛra cuɛ Ab-ram di̱eth kɛnɛ Na-ɣor kɛ Ä-ran. Kä cu Ä-ran Lɔt di̱eth. 
28
Cu kɔŋ li̱w ni Ä-ran kä gua̱n ni Tɛra dhɔɔr ëë diëthkɛ jɛ thi̱n ni Ur rööl Kɛ̈l-da-ya. 
29
Kä cu Ab-ram kɛnɛ Na-ɣor kuɛɛn. Cu ciek Ab-ram a Tha-ray, kä cu ciek Na-ɣor a Mil-ka nyiman Ith-ka tin la nyiee Ä-ran. 
30
Duundɛ ɣöö, cu Tha-ray a rol.
31
Ɛ jɛn, cu Tɛra gatdɛ ni Ab-ram naŋ kɛnɛ gat döödɛ ni Lɔt gat Ä-ran, kɛ Tha-ray ciek gatdɛ ni Ab-ram, kä cuɛ jiɛɛn ni kɛɛl kɛ kɛ kä Ur ro̱o̱l Kɛ̈l-da-ya wä kɛ ro̱o̱l Kɛ-naan. Ku duundɛ la ɣöö mëë cikɛ cop ro̱o̱l Ɣa-ran cukɛ cieŋ ɛn wi̱ni. 
32
Cu ni̱n te̱e̱kä Tɛra a run ti kur da̱ŋ rɛw wi̱cdɛ dhieec, kä cuɛ cu li̱w ro̱o̱l Ɣa-ran.
